b'\n_START_ARTICLE_\nZdravniki brez meja\n_START_PARAGRAPH_\nZdravniki brez meja (francosko M\xc3\xa9decins Sans Fronti\xc3\xa8res, MSF, izg. [meds\xc9\x9b\xcc\x83 s\xc9\x91\xcc\x83 f\xca\x81\xc9\x94\xcc\x83tj\xc9\x9b\xca\x81]\xc2\xa0 ( listen)) so mednarodna humanitarna nevladna organizacija (NVO), ki je najbolj znana po svojih projektih v vojnih obmo\xc4\x8djih in dr\xc5\xbeavah v razvoju, kjer prebivalstvo bremenijo endemi\xc4\x8dne bolezni. V letu 2015 organizacija ponuja medicinsko pomo\xc4\x8d preko ve\xc4\x8d kot 30.000 oseb, praviloma lokalnih zdravnikov, medicinskih tehnikov, vodnih in sanitarnih in\xc5\xbeenirjev, administratorjev in drugega osebja po ve\xc4\x8d kot 70 dr\xc5\xbeavah sveta. Veliko ve\xc4\x8dino tega osebja predstavljajo prostovoljci. Organizacija se financira ve\xc4\x8dinoma preko zasebnih posami\xc4\x8dnih donacij, deloma pa tudi korporativnih donacij. Letni prora\xc4\x8dun je pribli\xc5\xbeno 700 milijonov evrov._NEWLINE_M\xc3\xa9decins Sans Fronti\xc3\xa8res so bili ustanovljeni 20. decembra 1971 kot posledica nigerijske dr\xc5\xbeavljanske vojne zaradi katere je majhna skupina francoskih zdravnikov in novinarjev \xc5\xbeelela raz\xc5\xa1iriti dostopnost do zdravstvene oskrbe prek nacionalnih meja in ne glede na raso, vero, versko ali politi\xc4\x8dno pripadnost. V ta namen organizacija poudarja,\xc2\xa0\xc2\xbbneodvisnost in nepristranskost\xc2\xab\xc2\xa0ter izrecno izklju\xc4\x8duje politi\xc4\x8dne, gospodarske ali verske dejavnike pri delovanju. Zaradi teh razlogov je pomembno, da omejuje koli\xc4\x8dino prejetih sredstev od dr\xc5\xbeavnih ali medvladnih organizacij. Tako se lahko MSF kot organizacija prosto opredeljuje glede vojnih dejanj, korupcije in drugih ovir za zdravstveno oskrbo oz. humanosti nasploh. Samo enkrat v svoji zgodovini, med genocidom v Ruandi leta 1994, je organizacija pozivala k voja\xc5\xa1kemu posredovanju._NEWLINE_MSF svoja na\xc4\x8dela in operativne smernice sprejemajo avtonomno v svojem statutu in drugih operativnih aktih in na\xc4\x8delih. Operativne odlo\xc4\x8ditve se sprejemajo v petih ve\xc4\x8djih centrih (Amsterdam, Barcelona-Atene, Bruselj, \xc5\xbdeneva in Pariz). Mednarodni svet se sestaja v \xc5\xbdenevi, kjer ima sede\xc5\xbe tudi mednarodni urad organizacije. MSF ima splo\xc5\xa1ni posvetovalni status pri Ekonomskem in socialnem svetu OZN. Leta 1999 je organizacija prejela Nobelovo nagrado za mir kot priznanje za\xc2\xa0\xc2\xbbprizadevanje svojih \xc4\x8dlanov pri dajanju zdravstvene oskrbe v kriznih \xc5\xbeari\xc5\xa1\xc4\x8dih in ozave\xc5\xa1\xc4\x8danju mednarodne skupnosti o mo\xc5\xbenih humanitarnih katastrofah.\xc2\xab_NEWLINE_Zdravniki brez meja niso ista organizacija kot M\xc3\xa9decins du Monde (Zdravniki sveta), ki je bila ustanovljena deloma iz \xc4\x8dlanstva prvotne organizacije, a gre sedaj za povsem neodvisno nevladno organizacijo brez uradne povezave z MSF.\n_START_SECTION_\nBiafra\n_START_PARAGRAPH_\nV Nigerijski dr\xc5\xbeavljanski vojni iz let 1967 do 1970 so nigerijski vojaki oblikovali blokado okoli upornikov v ju\xc5\xbeno-vzhodni regiji Biafra. Francija je v dr\xc5\xbeavljanski vojni podpirala upornike, druge ve\xc4\x8dje dr\xc5\xbeave pa so se postavile na stran Nigerije. Mednarodna skupnost je bila o stanju v regiji neobve\xc5\xa1\xc4\x8dena. Takrat je vrsta francoskih zdravnikov pod okriljem Rde\xc4\x8dega kri\xc5\xbea prostovoljno od\xc5\xa1la nudit zdravstveno in humanitarno oskrbo v bolni\xc5\xa1nice v oblegani Biafri. Eden od soustanoviteljev kasnej\xc5\xa1e organizacije je bil Bernard Kouchner, ki je kasneje postal visoki francoski politik._NEWLINE_Po vstopu v dr\xc5\xbeavo Nigerijo so bili prostovoljci poleg biafranskih zdravstvenih delavcev in bolni\xc5\xa1nic izpostavljeni napadom nigerijske vojske in pri\xc4\x8da umorjenih civilistov in na\xc4\x8drtnega stradanja upornikov z blokado obmo\xc4\x8dja. Zdravniki so javno kritizirali nigerijsko vlado in Rde\xc4\x8di Kri\xc5\xbe za njihovo domnevno vpletenost in sodelovanje. Kasneje so zdravniki s te skupine ugotovili, da bi bila koristna nova organizacija za zdravstveno pomo\xc4\x8d, ki bi lahko delovala brez ozira na politi\xc4\x8dne oz. verske meje in bolje poskrbela za \xc5\xbertve.\n_START_SECTION_\nUstanovitev leta 1971\n_START_PARAGRAPH_\nSkupina Groupe d\'Intervention M\xc3\xa9dicale et Chirurgicale sl Urgence (\xc2\xbbSkupina za nujne medicinske in kirur\xc5\xa1ke intervencije\xc2\xab) je bila ustanovljena leta 1971 iz francoskih zdravnikov, ki so delali v Biafri. Ob istem \xc4\x8dasu je nastajala tudi francoska skupina Secours M\xc3\xa9dical Fran\xc3\xa7ais (Francoska zdravstvena pomo\xc4\x8d) za pomo\xc4\x8d prizadetim zaradi ciklona v Bholi (1970), kjer je umrlo najmanj 625.000 ljudi v Vzhodnem Pakistanu (zdaj Banglade\xc5\xa1). Prostovoljce je zbiral urednik francoske medicinske revije TONUS in sku\xc5\xa1al organizirati akcijo pomo\xc4\x8di. 22. decembra 1971 sta se skupini zdru\xc5\xbeili v M\xc3\xa9decins Sans Fronti\xc3\xa8res._NEWLINE_Med ustanovitelji so: Jacques B\xc3\xa9r\xc3\xa8s, Philippe Bernier, Raymond Borel, Jean Cabrol, Marcel Delcourt, Xavier Emmanuelli, Pascal Grellety Bosviel, G\xc3\xa9rard Illiouz, Bernard Kouchner, G\xc3\xa9rard Pigeon, Vladan Radoman, Max R\xc3\xa9camier in Jean-Michel Wild.\n_START_SECTION_\nRuanda\n_START_PARAGRAPH_\nKo se je aprila 1994 pri\xc4\x8del genocid v Ruandi, so nekateri delegati MSF, ki so bili vklju\xc4\x8deni v Mednarodni Odbor Rde\xc4\x8dega Kri\xc5\xbea (ICRC), postali del medicinske ekipe za za\xc5\xa1\xc4\x8dito prebivalstva. Skupini sta sodelovali in vodili vse glavne bolni\xc5\xa1nice v Kigaliju, prestolnici Ruande, ter jih obdr\xc5\xbeali operativni skozi najhuj\xc5\xa1i del dobe genocida. MSF je skupaj z ve\xc4\x8d drugimi organizacijami morala zapustiti dr\xc5\xbeavo leta 1995, \xc4\x8deprav je veliko prostovoljcev sledilo politiki Rde\xc4\x8dega kri\xc5\xbea glede ohranjanja nevtralnosti. MSF je takrat javno pozvala k francoski voja\xc5\xa1ki intervenciji v regiji, ki je vsaj posredno spro\xc5\xbeila hudo begunsko krizo v sosednjih dr\xc5\xbeavah. Veliko \xc4\x8dlanov MSF je takrat pri\xc4\x8delo podpirati nevtralno vlogo kot bolj\xc5\xa1e izhodi\xc5\xa1\xc4\x8de za ponujanje zdravstvene nege kot prevzemanje vloge hkratnih pri\xc4\x8devalcev dogajanja, kar je bil dotedaj pomemben vidik identitete organizacije. Razprava je pomembno vplivala na evolucijo MSF, ki je po zasnovi postala bolj podobna Rde\xc4\x8demu kri\xc5\xbeu.\n_START_SECTION_\nHrva\xc5\xa1ka\n_START_PARAGRAPH_\nZ delom so pri\xc4\x8deli 19. oktobra 1991. Pomagali so z evakuacijo 112 ranjencev iz bolni\xc5\xa1nice v Vukovarju. Kasneje so delovali z dolgoro\xc4\x8dnimi projekti, namenjenimi du\xc5\xa1evnemu zdravju, obnavljanju zdravstvenih objektov in porodni medicini.\n_START_SECTION_\nBosna in Hercegovina\n_START_PARAGRAPH_\nOrganizacija je delovala kot pomo\xc4\x8d beguncem, skrbela za je romsko manj\xc5\xa1ino in du\xc5\xa1evno zdravje. V Srebrenici je bila edina delujo\xc4\x8da organizacija pred pokolom, leta 1995 je bila prisiljena zapustiti mesto. Skrbeli so za mnoge kosovske begunce, ki so prehajali ta obmo\xc4\x8dja.\n_START_SECTION_\nSrbija\n_START_PARAGRAPH_\nNa obmo\xc4\x8dju Kosova so bili aktivni od leta 1993 naprej. Organizacija je ponujala zdravstveno nego in zakloni\xc5\xa1\xc4\x8da za prebivalstvo med Natovim bombardiranjem. Organizirali so tudi psiholo\xc5\xa1ke svetovalnice za \xc5\xbertve posttravmatskega sindroma. V tem \xc4\x8dasu je pri\xc5\xa1lo do razkola znotraj MSF in izklju\xc4\x8ditve gr\xc5\xa1ke podru\xc5\xbenice, pri \xc4\x8demer si izjave nasprotujejo: vodstvo MSF je kot vzrok navedlo dejstvo, da so si gr\xc5\xa1ki prostovoljci zagotovili vstop v dr\xc5\xbeavo tako, da so sprejeli pogoje srbske vojske glede svojega delovanja, kar kr\xc5\xa1i na\xc4\x8delo nepristranskosti. Srbski mediji pa so trdili, da se je organizacija odkrito postavila na stran Albancev, ko je pomagala Natu z obve\xc5\xa1\xc4\x8devalnimi podatki in izklju\xc4\x8dila gr\xc5\xa1ke prostovoljce zato, ker so med bombardiranjem Pri\xc5\xa1tine nudili oskrbo tudi Srbom._NEWLINE_Tudi v \xc4\x8dasu miru so Zdravniki brez meja poro\xc4\x8dali o hudih pritiskih in zastra\xc5\xa1evanju lokalnega prebivalstva. Prostovoljci organizacije so sodelovali tudi pri odpravljanju posledic poplav leta 2002 in potresu na jugu Kosova.\n_START_SECTION_\nStalne misije\n_START_PARAGRAPH_\nV Akciji za dostop do osnovnih zdravil, ki se je pri\xc4\x8dela konec leta 1999, zagotavlja MSF glas in poziv, ki naj bi dvignil zavedanje o pomanjkanju u\xc4\x8dinkovitega zdravljenja in cepiv, na voljo v dr\xc5\xbeavah v razvoju. Leta 1999 je organizacija tudi govorila o pomanjkanju humanitarne pomo\xc4\x8di na Kosovu in v \xc4\x8ce\xc4\x8deniji, kjer imajo nastavljene misije nalogo pomagati civilistom ne glede na vplive vsakokratne politi\xc4\x8dne oblasti._NEWLINE_Podobno stanje je bilo ugotovljeno v \xc4\x8ce\xc4\x8deniji, kjer je bilo civilno prebivalstvo v veliki meri prisiljeno zapustiti svoje domove in bilo izpostavljeno nezdravim razmeram ter nasilju druge \xc4\x8de\xc4\x8denske vojne._NEWLINE_Zdravniki brez meja so \xc5\xa1li kot organizacija skozi dolg proces samoobravnave, samovrednotenja in pregleda dosedaj\xc5\xa1njega delovanja v letih 2005-2006. Razpravljali so o mnogih vpra\xc5\xa1anjih, tako delu zdravnikov, ki delujejo lokalno kot del organizacije, delu prostovoljcev, po\xc5\xa1tenem zaposlovanju in nujnosti samokritike pri prostovoljnih dejavnostih.\n_START_SECTION_\nStruktura misije\n_START_PARAGRAPH_\nPred pri\xc4\x8detkom misije v dr\xc5\xbeavi ekipa MSF obi\xc5\xa1\xc4\x8de obmo\xc4\x8dje za dolo\xc4\x8ditev narave humanitarne krize, raven varnosti v obmo\xc4\x8dju in kak\xc5\xa1na pomo\xc4\x8d je potrebna.\n_START_SECTION_\nEkipa misije\n_START_PARAGRAPH_\nMisija je obi\xc4\x8dajno sestavljena iz majhnega \xc5\xa1tevila koordinatorjev in vodje. Vodja misije ima po navadi najve\xc4\x8d izku\xc5\xa1enj in se ukvarja z mediji, nacionalnimi vladami in drugimi humanitarnim organizacijami. Ta oseba ni nujno zdravnik._NEWLINE_Medicinski prostovoljci so zdravniki, kirurgi, medicinske sestre in razli\xc4\x8dni drugi strokovnjaki. Poleg operacijskih, medicinskih in prehranskih komponent misija vklju\xc4\x8duje tudi izobra\xc5\xbeevanje lokalnega zdravstvenega osebja in sodelovanje z njim ali vsaj zagotovljanje zasilnega usposabljanja.\n_START_SECTION_\nMedicinska komponenta\n_START_PARAGRAPH_\nAkcije cepljenja so pomemben del zdravstvene oskrbe MSF misij. Bolezni kot so davica, o\xc5\xa1pice, meningitis, tetanus, oslovski ka\xc5\xa1elj, rumena mrzlica, otro\xc5\xa1ka paraliza in kolera so redke v razvitih dr\xc5\xbeavah in jih je mogo\xc4\x8de prepre\xc4\x8diti s cepljenjem. Nekatere od teh bolezni, kot so kolera in o\xc5\xa1pice, se hitro raz\xc5\xa1irijo v velikih populacijah, ki \xc5\xbeivijo v neposredni bli\xc5\xbeini, kar je v bistvu dober opis begunskega tabori\xc5\xa1\xc4\x8da. Ljudje morajo tako biti imunizirani v velikem \xc5\xa1tevilu v kratkem \xc4\x8dasu. Za primer v Beiri v Mozambiku je v letu 2004 prejela eksperimentalno cepivo proti koleri dvakrat skupina pribli\xc5\xbeno 50.000 prebivalcev v pribli\xc5\xbeno enem mesecu._NEWLINE_Enako pomemben del zdravstvene oskrbe MSF misij je AIDS zdravljenje (s protiretrovirusnimi zdravili), testiranje in izobra\xc5\xbeevanje prebivalstva. MSF je edini vir zdravljenja za mnoge dr\xc5\xbeave v Afriki, katerih dr\xc5\xbeavljani sestavljajo ve\xc4\x8dino ljudi z virusom HIV in AIDS po svetu. Ker protiretrovirusna zdravila niso na voljo, MSF obi\xc4\x8dajno zagotavlja oskrbo za zdravljenje oportunisti\xc4\x8dnih oku\xc5\xbeb in izobra\xc5\xbeuje javnosti o tem, kako upo\xc4\x8dasniti prenos bolezni._NEWLINE_V ve\xc4\x8dini dr\xc5\xbeav MSF pove\xc4\x8da zmogljivosti lokalnih bolni\xc5\xa1nic za izbolj\xc5\xa1anje higienskih razmer, zagotavljanje opreme in zdravil in usposabljanje lokalnega bolni\xc5\xa1ni\xc4\x8dnega osebja. Ob preobremenjenem osebju MSF lahko odprejo nove specializirane klinike za zdravljenje endemi\xc4\x8dnih bolezni ali za operativne posege \xc5\xbertvam vojne._NEWLINE_Glede na naravo \xc5\xa1kode se oblikujejo razli\xc4\x8dne dejavnosti, ki jih opravljajo Zdravniki brez meja. Tako dejavnosti gredo v smer psihosocialne pomo\xc4\x8di, razbremenitve stresa, spolne izobrazbe, spolnih bolezni, zdravljenje zasvojenosti, pou\xc4\x8devanje lokalnega zdravni\xc5\xa1kega osebja psiholo\xc5\xa1ke oskrbe.\n_START_SECTION_\nVoda in sanitarije\n_START_PARAGRAPH_\nSanitarije so bistveni del misije in to lahko vklju\xc4\x8duje tudi izobra\xc5\xbeevanje lokalnega medicinskega osebja o pravilni sterilizacijski tehniki, \xc4\x8distilni projekti, ustrezno odlaganje odpadkov in izobra\xc5\xbeevanje prebivalstva o osebni higieni. Pravilno \xc4\x8di\xc5\xa1\xc4\x8denje odpadnih voda in sanitarne vode so najbolj\xc5\xa1i na\xc4\x8din, da se prepre\xc4\x8di \xc5\xa1irjenje resnih preko vode prenosljivih bolezni kot je kolera. Pravilno odstranjevanje smeti lahko vklju\xc4\x8dujejo jame za obi\xc4\x8dajne odpadke in skrb za se\xc5\xbeig medicinskih odpadkov. Vendar pa je najbolj pomembna tema pri sanitarnih delih predvsem izobra\xc5\xbeevanje lokalnega prebivalstva, tako da se pravilno urejanje odpadkov in vode lahko nadaljuje tudi ko MSF zapusti obmo\xc4\x8dje.\n_START_SECTION_\nStatistike\n_START_PARAGRAPH_\nPoleg epidemiolo\xc5\xa1kih raziskav MSF uporablja tudi raziskave populacije za dolo\xc4\x8ditev stopnje nasilja v razli\xc4\x8dnih regijah. Z oceno podro\xc4\x8dij pobojev in dolo\xc4\x8danja stopenj ugrabitev, posilstev in umorov pove\xc4\x8dujejo verjetnost, da se lahko primerno organizirajo dejavnosti v populaciji. Ocene tak\xc5\xa1nih stopenj, pa tudi te\xc5\xbeav s splo\xc5\xa1nim du\xc5\xa1evnim zdravjem populacije, zmanj\xc5\xa1anjem samomora in drugih obremenjujo\xc4\x8dih zapletov v kriznih \xc5\xbeari\xc5\xa1\xc4\x8dih, dose\xc5\xbeejo z uporabo anket in analize teh rezultatov. Objektivnost rezultatov \xc5\xa1e ni povsem dodelana.\n_START_SECTION_\nNobelova nagrada za mir\n_START_PARAGRAPH_\nTakratni predsednik MSF James Orbinski je Nobelovo nagrado za mir sprejel in tudi opravil predavanje v imenu organizacije v letu 1999. Orbinski je potrdil zavezanost organizacije, da javno ponuja tisku te\xc5\xbeave in zaplete, ki jih je organizacija do\xc5\xbeivela med izvajanjem dejavnosti. Ti\xc5\xa1ina je bila dolga leta povezana z nevtralnostjo v imenu humanitarnosti. To ni stali\xc5\xa1\xc4\x8de Zdravnikov brez meja. Od za\xc4\x8detka je bil MSF ustvarjen v nasprotju te domneve. Nismo prepri\xc4\x8dani, da besede lahko vedno re\xc5\xa1ujejo \xc5\xbeivljenja, vendar vemo, da ti\xc5\xa1ina lahko gotovo ubije."\n_START_SECTION_\nImenovanje\n_START_PARAGRAPH_\n\xc5\xa0tevilo drugih nevladnih organizacij je uvedlo imenovanje podobno kot organizacija Zdravniki "brez meja" ali "Sans Fronti\xc3\xa8res", na primer, In\xc5\xbeenirji brez meja in Novinarji brez meja.'